รัฐบาลไทย-ข่าวทำเนียบรัฐบาล-กระทรวงวิทย์ฯ มอบรางวัลสิ่งประดิษฐ์คิดค้นทางวิทยาศาสตร์และเทคโนโลยี ประจำปี 2559
วันจันทร์ที่ 6 กุมภาพันธ์ 2560
กระทรวงวิทย์ฯ มอบรางวัลสิ่งประดิษฐ์คิดค้นทางวิทยาศาสตร์และเทคโนโลยี ประจําปี 2559
กระทรวงวิทย์ฯ มอบรางวัลสิ่งประดิษฐ์คิดค้นทางวิทยาศาสตร์และเทคโนโลยี ประจําปี 2559
2 กุมภาพันธ์ 2560 / กระทรวงวิทยาศาสตร์และเทคโนโลยี ร่วมกับ มูลนิธิบัวหลวง จัดพิธีมอบรางวัลสิ่งประดิษฐ์คิดค้นทางวิทยาศาสตร์และเทคโนโลยี ประจําปี 2559 ให้กับ 6 ผลงาน โดยมี ดร.อรรชกา สีบุญเรือง รัฐมนตรีว่าการกระทรวงวิทยาศาสตร์และเทคโนโลยี เป็นประธาน ณ อาคาร 101 ศูนย์แสดงนิทรรศการและการประชุมไบเทค บางนา
ดร.อรรชกา กล่าวว่า วิทยาศาสตร์และเทคโนโลยี เป็นพื้นฐานสําคัญของการพัฒนาเศรษฐกิจและสังคมของประเทศ โดยวิทยาศาสตร์เป็นศาสตร์ที่ทําให้คนได้พัฒนาวิธีคิด ทั้งในเรื่องความเป็นเหตุเป็นผล ความคิดวิเคราะห์ หรือแม้แต่ความคิดริเริ่มสร้างสรรค์ ที่สามารถนําไปประยุกต์ให้เกิดเทคโนโลยีและสิ่งประดิษฐ์คิดค้นทางวิทยาศาสตร์ อันเป็นสิ่งที่มีคุณค่าและความสําคัญในการพัฒนาประเทศ และยังมีบทบาทสําคัญในการเพิ่มประสิทธิภาพด้านการผลิต ช่วยแก้ปัญหาการขาดแคลนแรงงาน รวมทั้งปัญหาด้านสิ่งแวดล้อม โดยเฉพาะในภาคการเกษตรซึ่งเป็นภาคการผลิตที่มีบทบาทมากที่สุดต่อการพัฒนาเศรษฐกิจ
กระทรวงวิทยาศาสตร์ฯ ร่วมกับมูลนิธิบัวหลวง จัดโครงการประกวดสิ่งประดิษฐ์คิดค้นทางวิทยาศาสตร์และเทคโนโลยี ตั้งแต่ปี พ.ศ. 2536 โดยมุ่งเน้นไปที่สิ่งประดิษฐ์คิดค้นเพื่อการเกษตร ซึ่งนับเป็นสิ่งที่น่าชื่นชมยินดีเป็นอย่างยิ่ง ที่ภาครัฐและเอกชนได้ร่วมมือกันทําประโยชน์ให้สังคม เพื่อส่งเสริมและพัฒนาด้านการประดิษฐ์คิดค้นที่เอื้อต่อการใช้งานด้านการเกษตรของไทย โดยสิ่งประดิษฐ์คิดค้นทางวิทยาศาสตร์และเทคโนโลยี ที่ส่งเข้าประกวดเป็นประจําทุกปี สามารถยืนยันได้เป็นอย่างดีว่าคนไทยมีความรู้ ความสามารถ และมีความคิดสร้างสรรค์ที่จะสร้างนวัตกรรมให้เกิดขึ้น โดยอาศัยวิทยาศาสตร์และเทคโนโลยี
นอกจากนี้ กระทรวงวิทยาศาสตร์ฯ มีการดําเนินการส่งเสริมผลงานสิ่งประดิษฐ์คิดค้นทางวิทยาศาสตร์และเทคโนโลยี ที่ได้รับรางวัลจากการประกวดออกสู่เชิงพาณิชย์มาอย่างต่อเนื่อง ซึ่งที่ผ่านมาได้รับความสนใจเป็นอย่างมาก โดยผลงานที่ได้รางวัลทั้ง 6 ผลงาน มีการจัดแสดงจนถึงวันที่ 3 กุมภาพันธ์ ณ อาคาร 101 ศูนย์แสดงนิทรรศการและการประชุมไบเทค บางนา สําหรับโครงการประกวดสิ่งประดิษฐ์คิดค้นทางวิทยาศาสตร์และเทคโนโลยีนั้นเปิดกว้างให้กับผลงานจากนักประดิษฐ์ไทยที่มีความสามารถทุกท่าน ทุกระดับ ทุกสาขาอาชีพ โดยในปี พ.ศ. 2560 หัวข้อการประกวดคือ “เครื่องจักรกล พลังงาน และสิ่งแวดล้อม เพื่อการเกษตร” ซึ่งจะหมดเขตส่งผลงาน 2 มีนาคม 2560
สําหรับผลรางวัลสิ่งประดิษฐ์คิดค้นทางวิทยาศาสตร์และเทคโนโลยี ประจําปี 2559 ได้แก่
รางวัลที่ 1 : -
รางวัลที่ 2 : อุปกรณ์สอยผลไม้อเนกประสงค์
เจ้าของผลงาน นายอภิชาติ สุขเรืองทรัพย์ เงินรางวัล 150,000 บาท พร้อมโล่เชิดชู
รางวัลที่ 3 : รถเข็นอเนกประสงค์สําหรับเกษตรกรไร่สับปะรด
เจ้าของผลงาน นายฉัตรชัย ม่วงประเสริฐ เงินรางวัล 100,000 บาท พร้อมโล่เชิดชูเกียรติ
รางวัลเชิดชูเกียรติ : เซลล์เชื้อเพลิงจุลินทรีย์แบบทุ่นลอย-ต้นแบบระบบบําบัดชีวภาพประสิทธิภาพสูงระดับโรงงาน
เจ้าของผลงาน ผศ.ดร.ชลทิศา สุขเกษม เงินรางวัล 50,000 บาท พร้อมโล่เชิดชูเกียรติ
รางวัลเชิดชูเกียรติ : มีดกรีดลําต้นยางพาราแบบเลื่อนใบมีดกรีดลําต้นได้
เจ้าของผลงาน นายเกรียงศักดิ์ งามแสน เงินรางวัล 50,000 บาท พร้อมโล่เชิดชูเกียรติ
รางวัลเชิดชูเกียรติ : หุ่นยนต์หยอดข้าวอัตโนมัติ
เจ้าของผลงาน ผศ.มงคล เอกปัญญาพงศ์ เงินรางวัล 50,000 บาท พร้อมโล่เชิดชูเกียรติ
รางวัลเชิดชูเกียรติ : เครื่องกําจัดหญ้าในร่องนาดํา
เจ้าของผลงาน นายชํานาญ ด้วงโสน เงินรางวัล 50,000 บาท พร้อมโล่เชิดชูเกียรติ
ที่มาข้อมูล : สํานักส่งเสริมและถ่ายทอดเทคโนโลยี สํานักงานปลัดกระทรวงวิทยาศาสตร์และเทคโนโลยี
ข่าวโดย :นางสาวชลธิชา แสงเทียนสุวรรณ
ภาพข่าวและวีดิโอ : นายธนฉัตร มาลาเจริญ ,นายสุเมธ บุญเอื้อ
กลุ่มงานประชาสัมพันธ์ กระทรวงวิทยาศาสตร์และเทคโนโลยี
โทร. 02 333 3728 - 3732 โทรสาร 02 333 3834
E-Mail :pr@most.go.th Facebook : sciencethailand